钦定古今图书集成/明伦汇编/官常典/第707卷 > 谷吉
## 钦定古今图书集成/明伦汇编/官常典/第707卷 > 谷吉

按《汉书陈汤传》：元帝初元四年，郅支单于遣使奉献，
因求侍子，愿为内附。汉遣卫司马谷吉送之。御史大
夫贡禹、博士匡衡以为郅支单于乡化未醇，所在绝
远，宜令使者送其子至塞而还。吉上书言：“中国与外
夷有羁縻不绝之义，今既养全其子十年，德泽甚厚，
空绝而不送，近从塞还，示弃捐不畜，使无乡从之心。
弃前恩，立后怨，不便。议者见前江迺始无应敌之数，
知勇俱困，以致耻辱，即豫为臣忧。臣幸得建彊汉之
节，承明圣之诏，宣谕厚恩，不宜敢桀。若怀异心，加无
道于臣，则单于长婴大罪，必遁逃远舍，不敢近边。没
一使以安百姓，国之计，臣之愿也。”上许焉。既至，郅支
单于怒，竟杀吉。